Paco Rabanne Kiovassa vuonna 2006.
**Francisco Rabaneda y Cuervo** (tunnettu nimellä **Paco Rabanne** [’pako ra’βan]); (18. helmikuuta 1934 Pasaia, Giputzkoa, Espanja – 3. helmikuuta 2023 Ploudalmézeau, Finistère, Ranska), oli baskilais-ranskalainen muotisuunnittelija, joka tuli 1960-luvulla tunnetuksi hätkähdyttävistä valmisvaatekokoelmistaan ja hajuvesistään. Hänen nimellään markkinoidaan yhä vaatekokoelmia, kenkiä ja laukkuja sekä hajusteita ja ihonhoitotuotteita.

Suku ja koulutus
----------------

Rabaneda y Cuervo syntyi Espanjan Baskimaassa vuonna 1934. Kenraali Francon hallitus teloitti hänen tasavaltalaisia kannattaneen eversti-isänsä Francisco Rabaneda Postigon Espanjan sisällissodan aikana, ja viisivuotias poika kolmen sisaruksensa kanssa muutti Balenciagan päämallimestarina toimineen äitinsä María Luisa Cuervo Fernándezin kanssa Ranskaan vuonna 1939, jonne Cristobál Balenciaga siirsi muotitalonsa.

Francisco (lempinimeltään Paco) kouluttautui vuosina 1951–1963 arkkitehdiksi École des Beaux-Artissa, mutta tuli tunnetuksi muotialalla aluksi koristevalmistajana ja korusuunnittelijana, joka teki yhteistyötä Christian Diorin, Givenchyn, Nina Riccin ja Balenciagan kanssa sekä suunnitteli kenkiä Charles Jourdanille. Hän työskenteli kymmenen vuotta myös teräsbetoniarkkitehtuuria suunnitelleen Auguste Perret'n toimistolle.

Muotitalo
---------

Vuonna 1966 Rabaneda y Cuervo perusti oman muotitalon nimellä *Paco Rabanne.* Se tuli tunnetuksi erikoisten materiaalien, kuten muovin, paperin ja metallin runsaasta käytöstä. Ensimmäinen mallisto, jota kutsuttiin manifestiksi (*"12 Unwearable Dresses in Contemporary Materials"* - *Manifesto: 12 käyttökelvotonta asua moderneista materiaaleista*) ja jonka materiaaleina olivat lämpömuokattu muovi ja taottu metalli, esiteltiin vuonna 1966. Hän käytti myös kudottua turkista ja taotusta alumiinista tehtyä neulosta. Paco Rabannen futuristinen tyyli sai maailmanlaajuista huomiota hänen elokuvaan *Barbarella* (1968) Jane Fondalle tekemästään puvustuksesta. Hänen muusiaan olivat Françoise Hardy, Brigitte Bardot, Jane Birkin, Jeanne Moreau ja Audrey Hepburn, joka käytti metallipaljettipukua Stanley Donenin menestyselokuvassa *Peukalokyydillä vihille* vuonna 1967.

Paco Rabannen parfyymituotanto sai alkunsa yhteistyössä hajuvesimerkki Puigin kanssa. Ensimmäinen naisten tuoksu oli nimeltään *Calendre* (1969) ja miesten tuoksu *Pour homme* (1973). Myös vuonna 1979 lanseerattu tuoksu *Mētal* ja vuonna 2008 lanseerattu *1 Million* tulivat kuuluisiksi. Vuonna 1976 Paco Rabanne rakensi oman hajuvesitehtaan Ranskan Chartresiin.

Hän oli läheinen ystävä maanmiehensä Salvador Dalín kanssa, jonka edustama dadaismi ja surrealismi vaikuttivat häneen suuresti. Coco Chanel letkautti: "Rabanne ei ole muotisuunnittelija vaan metalliseppä". Hänen metallilenkeistä valmistettuja asujaan on verrattu keskiaikaisiin rengashaarniskoihin.

Viimeiset vuodet
----------------

Paco Rabanne lopetti suunnittelutyön lopullisesti vuonna 2009 ja kiinnostui erilaisista esoteerisistä filosofioista, kuten sielunvaelluksesta ja numerologiasta. Hän lahjoitti pois suuren osan omaisuudestaan. Hän kuoli 88-vuotiaana haimasyöpään kotonaan Portsallissa, Koillis-Bretagnessa.

Galleria
--------

* Rabannen tunika, 1967.Rabannen tunika, 1967.
* Rabannen uimapuku, 1967.Rabannen uimapuku, 1967.
* Rabannen mekko, 1971.Rabannen mekko, 1971.
* Rabannen mekko, 1973.Rabannen mekko, 1973.
* Rabannen uimapuku, 1974.Rabannen uimapuku, 1974.
* Rabannen 1 Million -kölninvesi.Rabannen 1 Million -kölninvesi.

Lähteet
-------

1. 1 2  Tyystjärvi, Ilona: Muoti­suunnittelija ja hajuvesi­guru Paco Rabanne on kuollut.  *Helsingin Sanomat*, 3.2.2023. Artikkelin maksullinen verkkoversio. Viitattu 3.2.2023.
2. 1 2 3  Paco Rabanne. *NordicFeel*.  Arkistoitu 4.4.2017. Viitattu 4.4.2017.
3. 1 2 3  storypacorabanne | Paco Rabanne *web.archive.org*.  27.4.2020. Viitattu 14.4.2024.
4. 1 2 3 4  Paco Rabanne Retro Futurism Fashion *Escama Studio*.  25.3.2021. Viitattu 14.4.2024. (englanniksi)
5. 1 2  Alonso, Roman & Eisner, Lisa: Style; Man of Steel *The New York Times*.  10.3.2002. Viitattu 7.2.2023. (englanniksi)
6. ↑  MFIT- Love and War- Paco Rabanne *web.archive.org*.  3.9.2006. Viitattu 14.4.2024.
7. ↑  *Paco Rabanne, Couturier of the Space Age, dies at 88.* The New York Times, 3. helmikuuta 2023.

Aiheesta muualla
----------------

* Kuvia tai muita tiedostoja aiheesta **Paco Rabanne** Wikimedia Commonsissa

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Saksa
* Belgia
* Yhdysvallat
* Latvia
* Alankomaat
* Puola
* Portugali

 |
|  |
| Tieteilijät | 
* CiNii

 |
|  |
| Taiteenala | 
* Museum of Modern Art
* Victoria
	+ 2
* ULAN

 |
|  |
| Henkilöt | 
* Deutsche Biographie

 |
|  |
| Muut | 
* SNAC
* IdRef

 |

 |